Mynen vruntliken grudt vnde wes yck gudes [vormach] juwen erszamheyden vnde vorsichtigheden alle tydt stedes tho voren. Erszamen vnde andechtigen, bosundergen guden frunde, yck dancke jw alle tydt vor de grote ere, woldath vnde vordernisze, gy my bowiszeden amme latesten, do yck by jw was. Wes yck alle tydt jegen jw erbarheyden gutliken yrkennen kan, do yck alle thydt gerne na mynen vormoge etc. So denne juwer allen ersszamheyden wol wyttlick ys vnde mennigen vramen manne, beyde gestlick vnde wertlick, den groten schaden, szmaheyth, hoen vnde bolastinge, den my geschen ys negest vorgangen in der vasten eyn jar vorleden ys vnvorschulles van dem hoghwerdigen heren heren Johan Vrighdagh, mester tho Lifflande, vnde siner werdigen gebedegers, nemeliken in juwer stadt Reual, vnde yck my doch alle tydt hebbe ghutliken, themeliken yn den szaken gehath hebbe vnde rederliker wisze myt rechte tho vorvorderen, uppe dat yck vngerne wolle offte sege, dat jennige twyst, hyndernisze offte schaden dar aff kamen mochte, vormyddelst mochte my andersz recht vnde lick vor vnlick wedder varen. Yck hebbe my doch alle tydt tho rechte ghebaden vor heren vnde vorsten, rederen vnde steden vnde bosundergen tho Rasszeborgh in jegenwordigheyt mynes gnedigen heren, heren Sten Sturszon, her Diryck Hagen, her Hynryck Honnickhuszen, so dat my dar laueden de erwerdighe here Johan Stal, vaget tho Wesszenbarge, de erbaren manne Hansz Maydal vnde Kersten Toddewyn, ffulmechtig[e] sendebaden des mesters vorbenomet, so dat se my dar laueden, yck scholle tho Ryge kamen, dar scholle (dar scholle) my lick vnden (!) wandel wedder varen van der szake haluen vor bonomet, dar upp my eyn geleyde ghegeuen wort; vnde thoch tho Ryge vnde szande myne breue an den mester, yck des doch neyn antwert kregh. Dar vmme, leuen heren vnde guden ffrunde vnde gunstige naburen, bidde vnde bogere yck noch juwer aller wolwysen vorsichtigheden, dat zy wol willen doen vmme mynes vordinstes willen vnde vorscriuen dussze myne werue vnde clachte an den yrgenanten heren mester van myner wegen by eynen wissen baden vnde bonalen my des sunder sumen eyn scrifftlick antwort van em hyr weder tho Wyborgh; vnde wes de baden kosten aff vnde an, wyl yck gutliken wolbotalen. Yck wolle hebben myn egen both by jw ghehat hebben, szo durste yck dat vngeleydet nich doen; here vnder juwe wolwisze vorsichtighede sick wol weten dar ynne tho hebben, des yck juwe leue Gade almechtigh bouele szamptliken. Ghescreuen tho Wyborgh amme auende Elizabet amme lxxxix(ten) jar sub sigillo etc. Har[t]wygh Wynholt Adress: Denn ersszamen vorsightigen vnde wolwysen heren borgermeysteren vnde ratmannen, allen inwoner der stadt Reual vnde gemeynen Swarten houeden, sinen guden vrunden, samptliken vnde bosunderen myt ganczer erszamheyt.